ΓΡΑΠΤΗ ΕΡΩΤΗΣΗ E-2192/98

υποβολή: James Elles (PPE) προς την Επιτροπή

(14 Ιουλίου 1998)

Θέμα: Οδηγία 85/337/EOK

Το περιβάλλον διαδραματίζει σήμερα σημαντικό ρόλο στη ζωή των ευρωπαίων πολιτών και επηρεάζεται σε μεγάλο βαθμό από τις πολιτικές της ΕΕ.

1. Μπορεί να αναφέρει η Επιτροπή εάν όλες οι χώρες έχουν μεταφέρει στο εσωτερικό τους δίκαιο την οδηγία 85/337/ΕΟΚ(1);

2. Γνωρίζουν οι αρχές όλων των κρατών μελών ότι οι υπηρεσίες χωροταξίας και σχεδιασμού οφείλουν να πραγματοποιούν τις αναγκαίες αξιολογήσεις πριν από την έναρξη μεγάλων κτηριακών έργων;

3. Εκτιμά η Επιτροπή ότι η συγκεκριμένη οδηγία εφαρμόζεται κατά τον προσήκοντα τρόπο σε όλα τα κράτη μέλη;

Απάντηση της κας Bjerregaard εξ ονόματος της Επιτροπής

(17 Σεπτεμβρίου 1998)

Η οδηγία του Συμβουλίου 85/337/ΕΟΚ της 27ης Ιουνίου 1985 περί της εκτιμήσεως των επιπτώσεων ορισμένων δημοσίων και ιδιωτικών έργων στο περιβάλλον(2) έχει τύχει εφαρμογής εκ μέρους όλων των κρατών μελών.

Η Επιτροπή δεν είναι σε θέση να κρίνει το κατά πόσον είναι ενήμερες οι αρχές όλων των κρατών μελών για την ανάγκη διενέργειας μελέτης περιβαλλοντικών επιπτώσεων σε ορισμένες περιπτώσεις. Η Επιτροπή μπορεί να υποθέσει μόνο ότι οι αρχές κάθε κράτους μέλους τελούν - τουλάχιστον - εν γνώσει των μέτρων εφαρμογής της οδηγίας στο συγκεκριμένο κράτος μέλος, όπως και κάθε άλλης νομοθετικής διάταξης, και ότι ενεργούν ανάλογα.

Πρέπει να γίνεται διάκριση μεταξύ των περιπτώσεων όπου ορισμένες διατάξεις της οδηγίας δεν έχουν ενσωματωθεί στην εθνική έννομη τάξη - ή έχουν τύχει κακής εφαρμογής - και των περιπτώσεων όπου το ζητούμενο δεν είναι η συμμόρφωση ή μη της εθνικής έννομης τάξης με την οδηγία, αλλά το κατά πόσον έχει διενεργηθεί μελέτη των περιβαλλοντικών επιπτώσεων συγκεκριμένου έργου, σύμφωνα με την οδηγία. Στις περιπτώσεις μη συμμόρφωσης, η Επιτροπή εξασφαλίζει την συμπλήρωση ή την τροποποίηση της σχετικής εθνικής νομοθεσίας ούτως ώστε η τελευταία να είναι σύμμορφη με την οδηγία. Προχωρούν αυτή τη στιγμή διαδικασίες επί παραβάσει κατά έξι κρατών μελών για μη συμμόρφωση της νομοθεσίας εφαρμογής (Γερμανία, Ελλάς, Ισπανία, Ιρλανδία, Ιταλία, Πορτογαλία).

Πέραν των περιπτώσεων αυτών, η Επιτροπή έχει γίνει αποδέκτης ενός σχετικά υψηλού αριθμού καταγγελιών, για εικαζόμενη κακή εφαρμογή της οδηγίας. Όπως προαναφέρθηκε, οι περιπτώσεις αυτές δεν αφορούν την συμμόρφωση της εκάστοτε εθνικής έννομης τάξης με την οδηγία, αλλά την εφαρμογή της σε συγκεκριμένα έργα. Ο αριθμός και μόνο των καταγγελιών δεν σημαίνει κατάνάγκην ότι η οδηγία τυγχάνει ιδιαίτερα κακής εφαρμογής στα περί ων ο λόγος κράτη μέλη. Όντως, εκατοντάδες ή χιλιάδες έργων θα μπορούσαν να υποβληθούν σε μελέτη περιβαλλοντικών επιπτώσεων κάθε χρόνο στο περί ού ο λόγος κράτος μέλος. Επιπλέον, είναι συχνό φαινόμενο, σειρά καταγγελιών να αφορούν το ίδιο έργο. Κατά συνέπειαν, ο αριθμός των έργων για τα οποία εικάζεται παράβαση της οδηγίας μπορεί να είναι, μολοταύτα, πολύ χαμηλός σε σχέση με τον αριθμό των έργων για τα οποία δεν έχει γίνει καταγγελία στην Επιτροπή. Σημειωτέον επίσης ότι πολλές καταγγελίες αφορούν την ποιότητα της δήλωσης περιβαλλοντικών επιπτώσεων, ζήτημα για το οποίο η οδηγία αφήνει μεγάλα περιθώρια εκτίμησης στις αρχές των κρατών μελών. Ως εκ τούτου, είναι δύσκολο να θεμελιωθεί παράβαση της οδηγίας στις περιπτώσεις αυτές.

Τέλος, η Επιτροπή επισημαίνει ότι η οδηγία 97/11/ΕΚ της 3ης Μαρτίου 1997 περί τροποποιήσεως της οδηγίας 85/337/ΕΟΚ για την εκτίμηση των επιπτώσεων ορισμένων δημοσίων και ιδιωτικών έργων στο περιβάλλον(3) διαλαμβάνει ζητήματα στα οποία υπάρχει πείρα δυσκολιών στην ορθή, εκ μέρους των κρατών μελών, εφαρμογή της οδηγίας του 1985.

(1) ΕΕ L 175 της 5.7.1985, σελ. 40.

(2) ΕΕ L 175 της 5.5.1985.

(3) ΕΕ L 73 της 14.3.1997.